Kragnetwerk onder druk; beurtkrag (nog) nie op hande(Foto: pixabay) Suid-Afrika se kragnetwerk is onder groot druk en dié situasie sal tot minstens Donderdag duur, maar beurtkrag word in dié stadium nie beoog nie, het Eskom gesê. Eskom het verlede maand uit die bloute aangekondig dat beurtkrag weer ingestel word nadat hy grootskaalse opwekkingsprobleme ondervind het. Weens jare van swak instandhouding steier die kragvoorsiener die afgelope paar jaar van een opwekkingskrisis na die volgende. “Die stelsel is kwesbaar weens ŉ aantal faktore, waaronder onvoldoende instandhouding en verouderende aanlegte. Die onverwagte verlies aan bykomende eenhede kan op kort kennisgewing tot die inwerkingstelling van beurtkrag lei,” het Eskom Maandagaand gesê. Onbeplande instandhoudingswerk is tans bo die belangrike drempel van 9 500 MW, wat beteken noodhulpbronne (water en diesel) moet gebruik word om aan die vraag na krag te voorsien. Eskom het ŉ beroep op verbruikers gedoen om elektrisiteit spaarsaam te gebruik deur byvoorbeeld geisers en nie-noodsaaklike huishoudelike toebehore af te skakel.